Cava e Kaya na iVolatabu me Baleta na Soli Ka?
Kena isau vakaivolatabu
E veiuqeti na iVolatabu meda lomasavu na soli ka, me donu tale ga na inaki eda cakava kina. Qori ena vakamarautaki koya e solia na ka, kei koya e taura na ka. (Vosa Vakaibalebale 11:25; Luke 6:38) E kaya o Jisu: “E marau vakalevu o koya e solia na ka, vakalailai o koya e taura na ka.”—Cakacaka 20:35.
Ena marautaki vakacava na soli ka?
Ena yaga na soli ka, ke vu mai lomada. E kaya na iVolatabu: “Me cakava na tamata yadua na ka e vakadeitaka e lomana, me kua ni cakava ena voraki se vuturi, baleta na Kalou e taleitaki koya e soli ka ena marau.”—2 Korinica 9:7.
Na soli ka mai vu ni lomada e ivakarau ni sokalou se “lotu” e vakadonuya na Kalou. (Jemesa 1:27) O koya e dau lomasavu me veivuke ena veivolekati kei na Kalou, qai okata o koya na noda soli ka me vaka eda soli ka vua. (Vosa Vakaibalebale 19:17) E kaya na iVolatabu na Kalou ena saumi koya e dau soli ka.—Luke 14:12-14.
Ena sega ni marautaki vakacava na soli ka?
Ke caka ena inaki ca. Kena ivakaraitaki:
Mera vakadrukai kina eso tale.—Maciu 6:2.
Namaka me saumi lesu.—Luke 14:12-14.
Ke vakayagataki ena veika e cata na Kalou. Kena ivakaraitaki, e cala ke soli na ilavo vua e dua me veimauilavo, se vakayagataka kina vakasivia na wainimate gaga kei na alakaolo. (1 Korinica 6:9, 10; 2 Korinica 7:1) E sega tale ga ni vinaka me soli na ilavo vua e dua e rawa ni tokoni koya vakailavo, ia e vucesa.—2 Cesalonaika 3:10.
Ke da soli ka vakalevu vei ira eso tale, ia sa vakawaleni noda vuvale. E kaya na iVolatabu ni dodonu me vakarautaka na ulunivuvale na veika ratou vinakata nona vuvale. (1 Timoci 5:8) E cala ke soli ka vakalevu vei ira eso tale, ia ratou vakila tiko na leqa nona vuvale. O Jisu tale ga a cudruvi ira na sega ni vakarautaka na ka vei ira nodra itubutubu itabaqase. Nira kaya ni dodonu me “soli me nona vakatabakidua na Kalou” na ka era taukena.—Marika 7:9-13.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn